  Майя Бывальцева 2018/2019 аръёсы сезонын следж-хоккеен шудонъя Россилэн чемпионатаз «Удмуртия» команда ньылетӥ инты басьтӥз. Со сярысь Россиысь Паралимпи комитетлэн пресс-службаез ивортэ. 18-25 южтолэзе Тула улосвылысь Алексин карын вожвылъяськонлэн кыкетӥ люкетэз ортчиз. Кунлэн чемпионэз луон понна вожвылъяськонэ 8 команда пыриськиз. Россилэн чемпионатэзлэн кык люкетъёсызлы йылпумъянъёсъя вормисе потӥз «Югра» команда. Кыкетӥ интыын Москва улосвылысь «Феникс», куинетӥ – Оренбург улосвылысь «Ястребы». «Удмуртия» командаысь Дмитрий Галкинэз устоез защитникез сямен пусйизы. Туннэ нуналлы следж-хоккеен шудонъя тужгес нимо-даноез команда луэ Москва улосвылысь «Феникс», со Россилэн вить чемпионатъёсаз вормылӥз, ньыль пол нырысетӥ инты басьтылӥзы Ханты-Мансийскысь спортсменъёс, «Удмуртия» кык пол чемпион луылӥз. Тодэ вайытом, Россилэн чемпионатэзлэн нырысетӥ люкетаз «Удмуртия» ньылетӥ луиз вал. Ватсалом, та нуналъёсы Москва улосвылын суй-пыдзыя сӧсыр спортсменъёс пӧлын куасэн бызьылонъя но биатлонъя Россилэн чемпионатэз мынэ, Удмуртиысь спортсменъёс трос медальёс утӥзы ни.     Тегъёс: Спорт Следж-хоккей Удмуртия Россия сӧсыръёс  